## Igualtat amplia en 40 places el centre d'acolliment de menors de Las Virtudes per necessitats d'emergència migratòria

*** Es concedix un finançament d'1.470.002,40 euros per un període de sis mesos**

La Vicepresidència Segona i Conselleria de Serveis Socials, Igualtat i Habitatge ha ampliat en 40 places el centre d’acolliment de menors de Las Virtudes de Villena, per la necessitat de donar resposta amb caràcter urgent a la situació d’emergència migratòria en el sector de la infància i adolescència.

La modificació de l’acord d’acció concertada, que ha sigut aprovat mitjançant resolució publicada en el *Diari Oficial de la Generalitat Valenciana* (DOGV), recull la quantia addicional destinada a la residència, amb la concessió de 40 places més (sobre les 40 ja concertades anteriorment), de la tipologia ‘projecte migratori’, que pretenen atendre de manera excepcional i temporal, durant sis mesos, la situació d’emergència migratòria.

El finançament concedit ascendix a un import total d’1.470.002,40 euros, i comprén els anys 2023 (des del 18 de desembre, amb una aportació de 112.459,20 euros) i 2024 (fins al 17 de juny, amb 1.357.543,20 euros), quanties previstes en els pressupostos de la Generalitat de 2023; la despesa queda condicionada a l’aprovació del pressupost per a l’exercici 2024.

Prèviament, es produïx, segons recull la Resolució de 4 de desembre de 2023, la declaració de situació d’emergència en relació amb la prestació de serveis socials en el sector de la infància i adolescència, que té com a objectiu procedir a l’ampliació de places en els recursos corresponents a l’assistència a persones menors d’edat davant de la situació de crisi migratòria.

Fecha: 21/12/2023